Til alle høringsinstanser

|  |  |  |
| --- | --- | --- |
| Vår ref.: 17/797-1/NCB | Deres ref.:   | Dato: 01.09.2017 |

**Høring - forslag til endringer i forskrift om produksjonstilskudd til nyhets- og aktualitetsmedier**

Medietilsynet legger ut forslag til endring av forskrift om fastsettelse av opplag i nyhets- og
aktualitetsmedier til høring.

**1. Innledning**
Formålet med forskriften er å fastsette opplag og antall utgaver som skal anvendes ved beregning av produksjonstilskudd. Forskriften fastsetter opplag og antall utgaver i hovedsak etter samme metode som Mediebedriftenes Landsforening og Landslaget for lokalaviser. Medietilsynet sender på høring forslag til endringer i beregning av frieksemplarer for fastsettelse av opplag for medier som mottar produksjonstilskudd.

Høringssvar sendes Medietilsynet på post@medietilsynet.no **senest 1. november 2017.**

**2. Bakgrunn**
Kulturdepartementet vedtok, med hjemmel i Stortingets årlige budsjettvedtak, den 25. mars 2014 Forskrift om produksjonstilskudd til nyhets- og aktualitetsmedier.1 Formålet med forskriften var å endre det tidligere produksjonstilskuddet til dagsavisene til å bli mer plattformnøytralt i innretningen.

I § 16 har Medietilsynet fått hjemmel til i forskrift å *«fastsette nærmere regler om opplagsfastsettelse, utgaver, utbetaling av tilskudd, dokumentasjon og regnskapsføring».*
Medietilsynet vedtok 17. september 2014 Forskrift om fastsettelse av opplag i nyhets- og
aktualitetsmedier.2 Forskriften tok utgangspunkt i bransjens eget regelverk slik det fremkom av
Håndbok for kontroll av avisens opplagstall for 2013, utgitt av Mediebedriftene. Denne forskriften ble benyttet for å utbetale produksjonstilskudd for 2014.

Medietilsynet foreslår nå å gjøre endringer i forskriften for å likestille beregning av frieksemplarer til papiraviser, kombinasjoner av papiraviser og e-aviser og andre digitale produkter det beregnes eget opplag for. Dersom endringene i forskriften blir vedtatt, kommer de til anvendelse for utbetaling av produksjonstilskudd fra 2018. De foreslåtte endringene i forskriften fanger opp endringene som bransjen selv har utarbeidet.

Det foreslås at endringene i forskriften trer i kraft fra 1. januar 2018.

**3. Forslag til endringer i enkelte bestemmelser**Ad. § 3.1 og 3.2: Det presiseres i teksten at andre digitale produkter som selges uavhengig av en papiravis eller en kombinasjon av en papiravis og en e-avis, skal likebehandles ved beregning av opplag. Et digitalt produkt er definert som et redaksjonelt nyhets- og aktualitetsmedium som skiller seg vesentlig fra papiravisa/e-avisa, jf. forskriftens § 2. Det innebærer at et frittstående digitalt produkt skal tillegges frieksemplarer på linje med en papiravis. Videre korrigeres en referanse til et annet punkt i forskriften slik at referansen blir korrekt.

Ad. § 3.3: Det presiseres at antall frieksemplarer skal beregnes likt for papiraviser og andre digitale produkter. Antall frieksemplarer skal beregnes etter tabellen under:

|  |  |  |  |  |  |  |
| --- | --- | --- | --- | --- | --- | --- |
| Mindre enn |  | 5 000 | i opplag | 300 | ekspl. eller maks | 9,0 % |
| 5 000 | - | 9 999 | i opplag | 450 | ekspl. eller maks | 8,0 % |
| 10 000 | - | 19 999 | i opplag | 800 | ekspl. eller maks | 6,0 % |
| 20 000 | - | 49 999 | i opplag | 1 200 | ekspl. eller maks | 4,5 % |
| 50 000 | - | 199 999 | i opplag | 2 250 | ekspl. eller maks | 3,5 % |
| Mer enn |  | 200 000 | i opplag | 7 000 | ekspl. eller maks | 2,9 % |

Papiravisen får frieksemplarer etter tabellen over. Papiraviser og digitale utgaver som selges samlet som ett produkt, blir tillagt frieksemplarer etter tabellen over som ett produkt.

Frieksemplarer til e-aviser som selges uavhengig av papiravisen skal være lik 2 prosent av e-avisens opplag beregnet etter forskriften §§ 3.1 og 3.2. En e-avis er en digital utgave av en papiravis, jf. forskriften § 2.

Ad. § 5: Regel om overgangsordning foreslås fjernet fordi overgangsperioden utløp i 2016.

Med hilsen

Tor Erik Engebretsen e.f.

direktør for tilskudd, økonomi og marked

 Nina Bjerke

 rådgiver

Dette dokumentet er elektronisk godkjent og trenger derfor ikke underskrift

|  |  |  |  |
| --- | --- | --- | --- |
|   |   |   |   |

| Vedlegg: |
| --- |
| Endringer i forskrift av 17. september 2014 nr. 1207 om fastsettelse av opplag og utgaver i nyhets- og aktualitetsmedier |
| Forskrift om fastsettelse av opplag og utgaver i nyhets- og aktualitetsmedier |